Συντεταγμένες: 48°36′N 3°0′E﻿ / ﻿48.600°N 3.000°E﻿ / 48.600; 3.000

Η **Σεν-ε-Μαρν** (γαλλικά: *Seine-et-Marne*) είναι γαλλικός νομός της περιοχής Ιλ-ντε-Φρανς, στα ανατολικά του Παρισιού. Έλαβε το όνομά του από τους ποταμούς Σηκουάνα και Μάρνη που τον διασχίζουν.Ο πληθυσμός του ανέρχεται σε 1.397.665 κατοίκους (2016). 

Πρωτεύουσα του νομού είναι το Μελάν και υπονομαρχίες οι κοινότητες Φονταινεμπλώ, Μω, Προβέν και Τορσί. 

Το Εθνικό Ινστιτούτο Στατιστικής και Οικονομικών Μελετών (INSEE) και το Ταχυδρομείο του αποδίδουν τον κωδικό 77.

Ο νομός Σεν-ε-Μαρν είναι ο δεύτερος πιο τουριστικός νομός στην Ιλ-ντε-Φρανς μετά το Παρίσι. Περιλαμβάνει πολλές τουριστικές, πολιτιστικές και ψυχαγωγικές τοποθεσίες, όπως το ανάκτορο του Φονταινεμπλώ και το διεθνές πάρκο ψυχαγωγίας Disneyland Paris.

Οι κάτοικοι του νομού αναφέρονται ως Σαιν-ε-Μαρναί (ζ).

Γεωγραφικά στοιχεία
-------------------

Το ανάκτορο του Φονταινεμπλώ
Θέση του νομού Σεν-ε-Μαρν στην περιοχή Ιλ-ντε-Φρανς
Ο νομός Σεν-ε-Μαρν αποτελεί τμήμα της διοικητικής περιοχής Ιλ-ντε-Φρανς, της οποίας αποτελεί το ανατολικό μισό. Η έκτασή της αντιπροσωπεύει το 50% αυτής της περιοχής. Έχει έκταση 5.915 τετραγωνικά χιλιόμετρα και πληθυσμό 1.397.665 κατοίκους (2016). Διοικητικά αποτελείται από 5 διαμερίσματα και περιλαμβάνει 507 κοινότητες.

Με τους νομούς Ιβλίν, Βαλ-ντ'Ουάζ και Εσόν αποτελούν τους 4 νομούς που απαρτίζουν την ευρύτερη περίμετρο του Παρισιού, γνωστή ως Γκραντ Κουρόν.

Συνορεύει με 10 νομούς:

* στα δυτικά: Βαλ-ντ'Ουάζ, Σεν-Σαιν-Ντενί, Βαλ-ντε-Μαρν και Εσόν
* στα νότια: Λουαρέ και Ιόν
* στα ανατολικά: Ωμπ και Μαρν
* στα βόρεια: Αιν και Ουάζ

Ο νομός περιλαμβάνει διάφορες φυσικές περιοχές, οι κυριότερες είναι το Μπρι και το Γκατιναί.

Το υψηλότερο σημείο του νομού είναι ο λόφος Σαιν-Ζωρζ σε υψόμετρο 215 μέτρα. Το χαμηλότερο σημείο του νομού είναι στην κοινότητα Σεν-Πορ σε υψόμετρο 35 μέτρα.

Κλίμα
-----

Ο νομός Σεν-ε-Μαρν έχει εύκρατο ατλαντικό κλίμα. Η μέση βροχόπτωση είναι 650 mm, τιμή υψηλότερη από τη μέση τιμή της περιοχής Ιλ-ντε-Φρανς (600 mm). Η μέση θερμοκρασία στο Μελάν κατά την περίοδο 1953-2002 ήταν 3,2 ° C για τον Ιανουάριο και 18,6 ° C για τον Ιούλιο.

Ιστορία
-------

Ο νομός Σεν-ε-Μαρν δημιουργήθηκε κατά τη διάρκεια της Γαλλικής Επανάστασης, στις 4 Μαρτίου 1790, κατ' εφαρμογή του νόμου της 22ας Δεκεμβρίου 1789, από ένα τμήμα των παλαιών επαρχιών Ιλ-ντε-Φρανς και Καμπανία, καθώς και ένα μικρό μέρος της Ορλεάνης.

Δημογραφία
----------

Αρχικά αγροτικός νομός, ο πληθυσμός του νομού Σεν-ε-Μαρν τριπλασιάστηκε το δεύτερο μισό του 20ού αιώνα λόγω της ανάπτυξης της μητροπολιτικής περιοχής του Παρισιού και της ίδρυσης των νέων πόλεων Μαρν-λα-Βαλέ και Σενάρ. Το νότιο και ανατολικό τμήμα του νομού εξακολουθεί να είναι σχετικά αγροτικό, αλλά ολόκληρη η ιδιαίτερα αστικοποιημένη δυτική περιοχή, με την πόλη Σελ και τη νέα πόλη Μαρν-λα-Βαλέ, είναι πλέον τμήμα της μητροπολιτικής περιοχής του Παρισιού.

Το 2016, ο νομός είχε 1.397.665 κατοίκους, με αύξηση 4,43% σε σύγκριση με το 2011.

Ο νομός Σεν-ε-Μαρν είναι μεταξύ των πλέον δυναμικών γαλλικών νομών όσον αφορά τη δημογραφία, αν και η ανάπτυξη επιβραδύνθηκε λόγω της μείωσης της μετανάστευσης. Το 80% του πληθυσμού του νομού κατοικεί σε αστικές περιοχές και το 20% σε αγροτικές περιοχές (1999).

Διοικητική διαίρεση
-------------------

Τα διοικητικά διαμερίσματα του νομού Σεν-ε-Μαρν
Ο νομός Σεν-ε-Μαρν χωρίζεται σε 5 διοικητικά διαμερίσματα, 23 καντόνια και 507 κοινότητες:

| Διαμέρισμα | Καντόνια | Κοινότητες | Πληθυσμός
Απογραφή 2016 | Έκταση
χμ² | Πυκνότητα
Κάτ./χμ² | Κωδ.
INSEE |
| --- | --- | --- | --- | --- | --- | --- |
| Φονταινεμπλώ | 4 | 85 | 156.193 | 1.228,66 | 127 | 774 |
| Μω | 7 | 142 | 343.169 | 1.355,85 | 253 | 771 |
| Μελάν | 7 | 59 | 278.808 | 614,38 | 454 | 772 |
| Προβέν | 7 | 176 | 190.156 | 2.360,59 | 81 | 773 |
| Τορσί | 8 | 45 | 429.339 | 354,79 | 1.210 | 775 |
| Σύνολο νομού Σεν-ε-Μαρν | 23 | 507 | 1.397.665 | 5.914,27 | 236 | 77 |

Πόλεις
------

Ο νομός Σεν-ε-Μαρν με τις κυριότερες πόλεις και τις επαρχίες πριν από το 1790
Οι κυριότερες πόλεις του νομού:

| Πόλη | Πληθυσμός (2016) | Διαμέρισμα |
| --- | --- | --- |
| Σελ | 54.196 | Τορσί |
| Μω | 54.331 | Meaux |
| Μελάν | 40.228 | Μελάν |
| Ποντώ-Κονμπώ | 38.326 | Τορσί |
| Σαβινί-λε-Ταμπλ | 30.097 | Μελάν |
| Μπυσί-Σαιν-Ζωρζ | 26.971 | Τορσί |
| Βιλπαρισί | 26.327 | Τορσί |
| Σαν-συρ-Μαρν | 24.780 | Τορσί |
| Τορσί | 23.215 | Τορσί |
| Ρουασί-αν-Μπρι | 23.104 | Τορσί |
| Φονταινεμπλώ | 14.907 | Φονταινεμπλώ |
| Προβέν | 11.859 | Προβέν |

Οικονομία
---------

Σιτοκαλλιέργεια στο νομό Σεν-ε-Μαρν 
Με 335.000 εκτάρια ή το 56% της επιφάνειάς του καλλιεργήσιμη γη, ο νομός Σεν-ε-Μαρν είναι ο πιο αγροτικός νομός στην Ιλ-ντε-Φρανς. Στη γεωργία απασχολούνται περίπου 4.800 άτομα σε περίπου 2.800 αγροκτήματα με μέση έκταση 1200 στρέμματα. Οι κύριες παραγωγές είναι δημητριακά (65%), ελαιούχοι σπόροι (12%) και ζαχαρότευτλα (7%).

Η βιομηχανία απασχολεί πάνω από 50.000 άτομα στο νομό, ιδίως στη βιομηχανία γυαλιού (στο νότο), αλλά και στη βιομηχανία τροφίμων, στις χημικές βιομηχανίες (παραγωγή λιπασμάτων μεταξύ άλλων), στην εκτύπωση και έκδοση εφημερίδων. Στο Μελάν διαθέτει το ερευνητικό κέντρο Safran Aircraft Engines, το οποίο απασχολεί σχεδόν 4.000 άτομα και είναι η μεγαλύτερη βιομηχανική μονάδα στο νομό. Λόγω της γεωγραφικής του θέσης κοντά στον αερολιμένα Ρουασί-Σαρλ ντε Γκωλ και και του καλού οδικού και σιδηροδρομικού δικτύου, έχει επίσης σημαντική δραστηριότητα στις μεταφορές. Ο τομέας αυτός απασχολεί περισσότερους από 31.000 ανθρώπους και περισσότερο από το 7% του μισθωτού εργατικού δυναμικού στον ιδιωτικό τομέα.

Τέλος, η ανάπτυξη δύο νέων πόλεων ευνόησε την εμφάνιση αναδυόμενων τριτογενών κέντρων, ενώ ο τουρισμός είναι πολύ ανεπτυγμένος με πολλές αξιόλογες τοποθεσίες και πολλά ξενοδοχεία, κυρίως στο χώρο του Disneyland-Παρίσι. Με σχεδόν 15.000 εργαζόμενους, το πάρκο ψυχαγωγίας με διεθνή προσόντα είναι πολύ σημαντικός φορέας απασχόλησης στο νομό.

Αξιοθέατα - Τουρισμός
---------------------

Ο νομός Σεν-ε-Μαρν είναι μια μεγάλη αγροτική περιοχή στα ανατολικά της περιοχής Ιλ-ντε-Φρανς πλούσια σε φυσική και αρχιτεκτονική κληρονομιά. Περιλαμβάνει το διάσημο δάσος του Φονταινεμπλώ, ιδανικό για υπαίθριες δραστηριότητες, πάρκα και κήπους, πολυτελή κάστρα όπως το ανάκτορο του Φονταινεμπλώ και το κάστρο του Βω-λε-Βικόντ, την κοιλάδα του ποταμού Γκραν Μορέν, που αποτυπώθηκε από τους ιμπρεσιονιστές ζωγράφους, τις μεσαιωνικές πόλεις Προβέν, Μορέ-συρ-Λουάν και Μω κ.ά. 

Στην Μαρν-λα-Βαλέ, 30 χιλιόμετρα ανατολικά του Παρισιού, βρίσκεται το διάσημο πάρκο ψυχαγωγίας Disneyland-Παρίσι το οποίο είναι από τους κυριότερους τουριστικούς προορισμούς της περιοχής και της Γαλλίας.

Ο νομός αποτελεί τη δεύτερη τουριστική περιοχή στην Ιλ-ντε-Φρανς μετά το Παρίσι και προσελκύει ετησίως περίπου 30 έως 40 εκατομμύρια επισκέπτες.

* Αξιοθέατα και ιστορικά κτίρια στο νομό Σεν-ε-Μαρν
* Το επισκοπικό ανάκτορο στο ΜωΤο επισκοπικό ανάκτορο στο Μω
* Το κάστρο του Βω-λε-ΒικόντΤο κάστρο του Βω-λε-Βικόντ
* Μεσαιωνικά σπίτια στο ΠροβένΜεσαιωνικά σπίτια στο Προβέν
* Το κάστρο του Σαν-συρ-ΜαρνΤο κάστρο του Σαν-συρ-Μαρν
* Ιδιοκτησία των Ναϊτών Ιπποτών στο ΚουλομιέΙδιοκτησία των Ναϊτών Ιπποτών στο Κουλομιέ
* Το μοναστήρι των Ρεκολέτ, στο ΜελάνΤο μοναστήρι των Ρεκολέτ, στο Μελάν

Παραπομπές
----------

1. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
2. 1 2 . «insee.fr/fr/statistiques».
3. ↑ . «www.habitants.fr/seine-et-marne».
4. 1 2 . «notre-agriculture-ile-de-france-seine-et-marne».
5. ↑ . «disneylandparis-news.com/chiffres-cles».

Εξωτερικοί σύνδεσμοι
--------------------

* Η επίσημη σελίδα της Νομαρχίας Αρχειοθετήθηκε 2013-01-17 στο Wayback Machine. (γαλλικά)
* Σεν-ε-Μαρν - Τουρισμός (γαλλικά)

|  |  |  |  |
| --- | --- | --- | --- |
| 

| π • σ • ε
Νομοί της Γαλλίας |
| --- |
|  |
| 
* 01 Αιν
* 02 Αιν
* 03 Αλλιέ
* 04 Αλπ-ντε-Ωτ-Προβάνς
* 05 Ωτ-Αλπ
* 06 Αλπ-Μαριτίμ
* 07 Αρντές
* 08 Αρδέννες
* 09 Αριέζ
* 10 Ωμπ
* 11 Ωντ
* 12 Αβερόν
* 13 Μπους-ντυ-Ρον
* 14 Καλβαντός
* 15 Καντάλ
* 16 Σαράντ
* 17 Σαράντ-Μαριτίμ
* 18 Σερ
* 19 Κορέζ
* 2A Νότια Κορσική
* 2B Άνω Κορσική
* 21 Κοτ-ντ'Ορ
* 22 Κοτ-ντ'Αρμόρ
* 23 Κρεζ
* 24 Δορδόνη
* 25 Ντου
* 26 Ντρομ
* 27 Ερ
* 28 Ερ-ε-Λουάρ
* 29 Φινιστέρ
* 30 Γκαρ
* 31 Ωτ-Γκαρόν
* 32 Ζερς
* 33 Ζιρόντ
* 34 Ερώ
* 35 Ιλ-ε-Βιλαίν
* 36 Αντρ
* 37 Αντρ-ε-Λουάρ
* 38 Ιζέρ
* 39 Ζυρά
* 40 Λαντ
* 41 Λουάρ-ε-Σερ
* 42 Λουάρ
* 43 Ωτ-Λουάρ
* 44 Λουάρ-Ατλαντίκ
* 45 Λουαρέ
* 46 Λοτ
* 47 Λοτ-ε-Γκαρόν
* 48 Λοζέρ
* 49 Μαιν-ε-Λουάρ
* 50 Μανς
* 51 Μαρν
* 52 Ωτ-Μαρν
* 53 Μαγιέν
* 54 Μερτ-ε-Μοζέλ
* 55 Μεζ
* 56 Μορμπιάν
* 57 Μοζέλ
* 58 Νιέβρ
* 59 Νορ
* 60 Ουάζ
* 61 Ορν
* 62 Πα-ντε-Καλαί
* 63 Πουί-ντε-Ντομ
* 64 Ατλαντικά Πυρηναία
* 65 Άνω Πυρηναία
* 66 Ανατολικά Πυρηναία
* 67 Κάτω Ρήνος
* 68 Άνω Ρήνος
* 69 Ρον
* 70 Ωτ-Σον
* 71 Σον-ε-Λουάρ
* 72 Σαρτ
* 73 Σαβοΐα
* 74 Άνω Σαβοΐα
* 75 Παρίσι
* 76 Σεν-Μαριτίμ
* 77 Σεν-ε-Μαρν
* 78 Ιβλίν
* 79 Ντε-Σεβρ
* 80 Σομ
* 81 Ταρν
* 82 Ταρν-ε-Γκαρόν
* 83 Βαρ
* 84 Βωκλύζ
* 85 Βαντέ
* 86 Βιέν
* 87 Ωτ-Βιέν
* 88 Βοζ
* 89 Ιόν
* 90 Έδαφος του Μπελφόρ
* 91 Εσόν
* 92 Ω-ντε-Σεν
* 93 Σεν-Σαιν-Ντενί
* 94 Βαλ-ντε-Μαρν
* 95 Βαλ-ντ'Ουάζ

Υπερπόντιοι νομοί
971 Γουαδελούπη
972 Μαρτινίκα
973 Γαλλική Γουιάνα
974 Ρεϋνιόν
976 Μαγιότ |

 |

|  |  |
| --- | --- |
| 

|  |
| --- |
| * Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 130897065
* LCCN: n81119934
* GND: 4210802-0
* SUDOC: 026400499
* BNF: cb11865503j (data)

 |

 |